Diari Oficial de la Generalitat Valenciana


Sumari del DOGV 9433, del 22-09-2022 (2022/8293)

RESOLUCIÓ de 5 d'abril de 2022, del director general de Qualitat i Educació Ambiental, per la qual es formula informe d'impacte ambiental del projecte d'ampliació de llicència ambiental de tractament d'àrids i fàbrica de formigó a la gestió i valorització de residus de construcció (RCD), en el terme municipal d'Atzeneta del Maestrat. Expedient: (2072764) 142/2021/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9433

Data del DOGV
:   22-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8293


Data del document
:   05-04-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Atzeneta del Maestrat
    * impacte ambiental

RESOLUCIÓ de 5 d'abril de 2022, del director general de Qualitat i Educació Ambiental, per la qual es formula informe d'impacte ambiental del projecte d'ampliació de llicència ambiental de tractament d'àrids i fàbrica de formigó a la gestió i valorització de residus de construcció (RCD), en el terme municipal d'Atzeneta del Maestrat. Expedient: (2072764) 142/2021/AIA. [2022/8293]  
  
  
«Informe d'impacte ambiental  
Expedient: (2072764) 142/2021/AIA  
Títol: Ampliació de llicència ambiental de tractament d'àrids i fàbrica de formigó a la gestió i valorització de residus de construcció (RCD)  
  
Titular: Áridos y Hormigones Hermanos Gil, SL.  
Òrgan substantiu: Ajuntament d'Atzeneta del Maestrat (ref.: 200/2021)  
Localització: Avinguda de Castelló, 4  
  
Antecedents  
La mercantil promotora del projecte, Áridos y Hormigones Hermanos Gil, SL, explota una instal·lació de tractament d'àrids. Té llicència ambiental (25.03.2008) de l'Ajuntament d'Atzeneta del Maestrat per a l'activitat de tractament d'àrids i fàbrica de formigó, en les parcel·les núm. 40 i 41 del polígon 5 del terme municipal. La mercantil compta amb la declaració d'interés comunitari favorable per a l'activitat del 26 de febrer de 2007.  
Sobre la base que tant les instal·lacions com el procés industrial de la planta de tractament són totalment compatibles amb una planta de valorització de RCD, la mercantil va sol·licitar a l'Ajuntament d'Atzeneta del Maestrat ampliar l'atribució d'ús i aprofitament de les instal·lacions destinades a planta de tractament i classificació d'àrids per a planta de valorització de residus de la construcció i demolició (RCD) tenint en compte el que disposa l'article 202, apartat 3, de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana, que indica el que hi ha tot seguit: «No obstant això, no cal obtindre nova declaració d'interés comunitari quan es tracte únicament de reforma, sense ampliació exterior d'edificacions o instal·lacions afectes, d'activitats autoritzades per una declaració prèvia, o quan la modificació consistisca en un canvi d'ús sense incidència sobre el territori...».  
El 26 de juny de 2013 els tècnics municipals van informar favorablement l'autorització del nou ús (en les parcel·les núm. 40 i núm. 41). La parcel·la núm. 42 consta amb una DIC favorable (expedient 45581205) per a ús de planta de reciclatge i valorització de residus.  
El 14 de febrer de 2011 la mercantil va presentar davant dels serveis territorials de Castelló de la Plana de la llavors Conselleria de Medi Ambient, Aigua, Urbanisme i Habitatge una sol·licitud d'autorització ambiental integrada per a instal·lar una planta de reciclatge i valorització de RCD en la parcel·la núm. 42 (polígon 5) d'Atzeneta del Maestrat. El 28 de maig de 2013, la Direcció Territorial de Castelló de la Plana de la Conselleria d'Infraestructures i Medi Ambient emet una resolució favorable a la instal·lació dita.  
El 27 de febrer de 2017, la mercantil promotora sol·licita a la Direcció Territorial d'Agricultura de Castelló de la Plana, la caducitat de l'expedient d'autorització ambiental integrada, en quedar sotmesa l'activitat al règim de llicència ambiental, segons la Llei 6/2014, de 25 de juliol, de la Generalitat, de prevenció, qualitat i control ambiental de les activitats a la Comunitat Valenciana. El 7 de març de 2017, la Direcció Territorial de Castelló resol declarar la caducitat de l'autorització ambiental integrada núm. 667/AAI/CV.  
  
Tramitació administrativa  
Áridos y Hormigones Hermanos Gil, SL, promou ampliar les instal·lacions de tractament d'àrids i fàbrica de formigó que explota en el polígon 5 (parcel·les 40 i 41) del terme municipal d'Atzeneta del Maestrat, per a incorporar la parcel·la adjacent (núm. 42) i augmentar la superfície amb la finalitat de desenvolupar la gestió i la valorització de residus.  
El 4 de novembre de 2021, l'Ajuntament d'Atzeneta del Maestrat trasllada a aquest òrgan ambiental la sol·licitud d'avaluació d'impacte ambiental simplificada. La qual acompanya de:  
- Sol·licitud d'inici de l'Ajuntament d'Atzeneta  
- Sol·licitud del promotor  
- Certificat acústic (firmat el 18.04.2016)  
- Auditoria acústica (firmada el 29.04.2016)  
- Certificat d'exposició pública en el Butlletí Oficial de la Província número 112 de 18 de setembre de 2021, de notificació als confrontants i que no hi ha al·legacions.  
- Projecte de llicència ambiental, amb els annexos següents:  
Annex núm. 1. Llicència ambiental d'activitat per a tractament d'àrids i fàbrica de formigó  
Annex núm. 2. Ampliació d'ús per a planta de gestió i valorització de residus inerts adequats (RCD)  
Annex núm. 3. Estudi d'impacte ambiental  
El 24 de febrer de 2022, el promotor aporta a aquest servei un annex amb aclariments i plànols.  
Atés que l'Ajuntament ha sotmés l'expedient a informació pública i aporta resultat del tràmit i informe municipal, i per a simplificar i reduir càrregues administratives, s'incorpora la citada documentació al present expedient als efectes que preveu l'article 46 de la Llei 21/2013. La informació continguda en l'expedient aporta elements de judici suficients per a continuar amb el procediment d'avaluació d'impacte ambiental simplificada.  
  
Criteris ambientals  
Per a emetre el present informe d'impacte ambiental, d'acord amb l'article 47 de la Llei 21/2013, s'han tingut en compte els criteris de l'annex III de la dita llei.  
Característiques del projecte:  
L'activitat s'ha de situar en un sòl rústic, en el polígon núm. 5, en la parcel·la núm. 42 de 6.032 m² de superfície. La parcel·la és adjacent a les parcel·les núm. 40 i núm. 41 (s'agrupen les parcel·les de referència cadastral 90399Y51045368, 99355Z40215259 i 36271V99527115).  
  
Actualment, en les parcel·les núm. 40 i núm. 41 es du a terme l'activitat de tractament d'àrids i fàbrica de formigó, actualment en funcionament, i no és objecte d'anàlisi en el present informe d'impacte ambiental. Es projecta incorporar-hi la parcel·la núm. 42 de 6.303 m² de superfície amb la finalitat de rebre materials, fer-ne el triatge manual i l'apilament per a dur a terme l'activitat de gestió de RCD.  
  
Consultada la cartografia IDEV, tant la instal·lació actualment implantada com l'ampliació es troben delimitades per un tancament metàl·lic perimetral de 2 metres d'altura i pantalla de xiprers interior per a evitar-ne l'impacte visual.  
L'accés a la instal·lació es troba en eixir de la població d'Atzeneta del Maestrat, direcció est amb incorporació a la carretera CV-170, fins a un desviament asfaltat que du a la planta de formigó propietat del mateix promotor, per a, a través de la zona de control comú al conjunt de la instal·lació, accedir a la planta de reciclatge i valorització de RCD.  
  
  
La codificació dels residus per als quals se sol·licita l'autorització administrativa són els següents:  
170101 (formigó), 170102 (rajola), 170103 (teula i material ceràmic), 170107 (barreges de formigó, rajola, teula i material ceràmic, que no continguen substàncies perilloses), 170504 (terra i pedres diferents de les especificades en el codi 170503), 170506 (llots de drenatge que no continguen substàncies perilloses), 170508 (balast de vies fèrries que no continguen substàncies perilloses), 170904 (residus mesclats de construcció que no continguen substàncies perilloses). S'ha de rebutjar l'entrada de residus que, per les característiques, no es puguen tractar (industrials perillosos, fraccions de residus municipals no voluminosos, etc.), els quals s'hauran de retornar a l'origen o a un gestor autoritzat.  
Segons l'estudi d'impacte ambiental, s'ha dissenyat la instal·lació per a una capacitat de tractament de 1.246 tones/any, la qual cosa representa unes 5,66 tones al dia.  
La planta preveu zones de treball i emmagatzematge, segons l'esquema de treball que hi ha tot seguit.  
El procés comença amb el control d'accés de tots els camions entrants, es fa una primera observació visual del residu i es classifica en residus nets i mixtos, cada un dels quals s'ha de descarregar en una zona d'apilament diferenciada; la resta de la instal·lació queda com a zona de circulació. Es rebutja qualsevol tipus de producte que no siga adequat i no es puga tractar, i s'ha de tornar al lloc de procedència. Es registra l'origen i la tipologia del residu, per a dur-ne a terme la traçabilitat.  
  
Segons la naturalesa del material, s'ha de fer la classificació que hi ha tot seguit. Els residus nets (seleccionats en origen) s'han de descarregar en una zona específica de la parcel·la, a l'espera de triturar-los. Les càrregues amb els residus mixtos s'han d'abocar i estendre a la zona de descàrrega pavimentada de formigó (603,72 m²), on se'n fa un triatge (separació primària) separant els diferents materials, segons la tipologia. En la primera fase de selecció manual descrita, els elements voluminosos susceptibles de valorització (grans elements de fusta, metàl·lics, mobles, ferro, plàstic, envasos i bidons metàl·lics, cartó i paper, i altres no classificats en els anteriors) s'han de carregar en diferents contenidors portàtils per a emmagatzemar-los fins que s'entreguen a un gestor autoritzat. Els materials voluminosos d'origen petri s'han de traslladar a la planta de tractament d'àrids, on se n'inicia el procés de reciclatge.  
La resta de material susceptible de valoritzar-se s'ha de traslladar a la planta de tractament i s'ha de descarregar en la tremuja de recepció de material, amb pala carregadora, on comença el procés de reciclatge.  
  
Tant el reciclatge dels materials petris, com la planta de tractament estan situades en les parcel·les núm. 40 i núm. 41, implantades i en funcionament.  
La maquinària utilitzada en el procés de manipulació de residus és la retropala carregadora per a les faenes de càrrega i separació de residus, amb pinces i electroimant acoblats a la pala. Per a la pesada inicial dels residus, s'utilitza la mateixa retropala amb una bàscula incorporada.  
Si és el cas, si s'arrepleguen residus perillosos o altres de diferents dels autoritzats, mesclats amb els residus admesos, s'han de gestionar com a residus generats per l'activitat, s'han de segregar i enviar a un gestor autoritzat. Per a la qual cosa s'instal·larà un cobert de 30 m² per a emmagatzematge temporal de residus perillosos i emmagatzematge preventiu.  
La nova activitat utilitzarà els elements comuns que actualment constitueixen la instal·lació de la planta de tractament d'àrids i fàbrica de formigó: aparcament de vehicles, magatzems per a la maquinària mòbil, lavabos i vestuaris i cobert per a aparcament. Les activitats que s'hi duran a terme són compatibles i fer-les simultàniament no modifica substancialment l'impacte de l'activitat.  
Ubicació del projecte:  
La parcel·la on s'ha de situar la nova activitat queda emmarcada en sòl qualificat com a sòl no urbanitzable comú, segons les normes subsidiàries de planejament municipal d'Atzeneta del Maestrat.  
D'acord amb el PATRICOVA, no es troba dins d'una àrea amb risc d'inundació. Els terrenys no es troben inclosos en l'àmbit d'espai natural integrat en la Xarxa Natura 2000 i en la contornada no hi ha espais naturals protegits. Tampoc s'observa proximitat a vies pecuàries en la zona.  
L'emplaçament adequat per l'existència prèvia d'una activitat comuna ja autoritzada, la disponibilitat dels terrenys, l'emplaçament situat a més de 500 metres de qualsevol terreny amb capacitat urbanística, i que el terreny ocupat presenta un grau baix de naturalitat i és improductiu des del punt de vista agrícola. L'alternativa de no fer el projecte no es contempla perquè comportaria perdre oportunitats i la creació de llocs de treball en el municipi en un futur.  
  
Característiques d'impacte potencial:  
L'estudi d'impacte ambiental inclou una anàlisi dels riscos ambientals potencials del projecte durant la fase d'explotació, pel fet que la major part de les instal·lacions utilitzades són comunes a l'activitat ja implantada. N'analitza la incidència sobre el sòl, hidrologia i hidrogeologia, vegetació, flora, fauna, paisatge, patrimoni cultural i medi socioeconòmic. Conclou que l'activitat no causa afecció, no hi ha impacte negatiu i, si n'hi ha, és mínim.  
L'activitat es proveeix dels serveis que hi ha en el conjunt de la instal·lació (llum, aigua, sanejament ?fossa sèptica colgada, que buida una empresa especialitzada?, seguretat, etc.). El subministrament d'aigua potable es fa mitjançant un pou legalitzat propietat del promotor del projecte; en té atorgada la concessió mitjançant una resolució de 6 de juny de 2011. L'increment de consum d'aigua per a la nova activitat comporta un ús auxiliar, per al reg de vies i plataformes i així evitar que es forme i s'alce pols. En cas necessari, s'ha d'ajustar el volum d'aigua de la concessió del pou a la necessitat de la futura actuació.  
  
Les zones de descàrrega de RCD mixtos estan situades sobre una zona pavimentada, concretament sobre solera de formigó de 20 cm de gros per a evitar la contaminació al sòl per lixiviats. La solera tindrà un lleuger pendent cap al sud-oest on ha d'anar un canaló obert per a l'evacuació dels lixiviats fins a una bassa de formigó, on s'eliminarà de manera natural per evaporació la part líquida. Les restes sòlides de lixiviats les ha de tractar un gestor extern.  
  
L'entrada i l'eixida dels camions a la zona de descàrrega es fa a través d'un camí que travessa la parcel·la 41, fet amb macadam, compactat i una última capa de fins denominat rebuig de pedrera. No es preveu la circulació de vehicles fora de la zona.  
La producció i dispersió de pols s'origina en el trànsit d'entrada i eixida de camions i en la càrrega i descàrrega de materials en la pala carregadora. Per a reduir-ne l'afecció, les vies d'accés i zones d'apilaments s'han de regar regularment per a evitar que s'alce pols. S'ha de fer com a mínim un reg a mitjan matí a l'hivern i dos regs, a mitjan matí i a mitjan vesprada, a l'estiu. El transport de materials pulverulents s'ha de fer en vehicles especials de caixa tancada o bé s'han de cobrir les caixes amb tendals o lones. Després de pluges s'han de netejar les interseccions dels camins de terra amb els camins asfaltats per a retirar el fang que pot embrutar els darrers.  
  
L'activitat en el conjunt es considera com a potencialment contaminadora, d'acord amb el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera, per la qual cosa s'han d'incorporar a la futura actuació les mesures ja implantades.  
En el conjunt de la instal·lació, vora el tancat i per l'interior de la tanca, s'ha col·locat una pantalla verda de xiprers per a evitar-ne l'impacte visual i corregir la possible contaminació atmosfèrica que poguera ocasionar la instal·lació.  
L'activitat s'ha de dur a terme en horari diürn. S'hi utilitzen màquines sorolloses en l'horari dit. L'estudi acústic aportat (certificat AE-4305/15CS, 18 maig de 2016) es va dur a terme amb la planta de formigó i trituració d'àrids en funcionament. Es va determinar que l'activitat es trobava per davall dels valors límits establits per a zones d'ús industrial en la Llei 7/2002, de 3 de desembre, de protecció contra la contaminació acústica, i el decret 266/2004, de 3 de desembre, del Consell de la Generalitat. L'estudi d'impacte ambiental considera que el soroll produït en la manipulació de RCD es produeix per la descàrrega de material dels camions i el nivell mitjà de soroll estarà comprés entre els 55-75 dB(A).  
La implantació de l'activitat contribuirà a obtindre un desenvolupament sostenible, suposarà un benefici per al medi ambient i generarà al seu torn un impacte econòmic positiu sobre la població.  
L'estudi d'impacte ambiental ha contemplat mesures correctores encaminades a minimitzar-ne els impactes. En el cas que les accions correctores adoptades en el projecte siguen insuficients i es produïren emissions de pols superiors a les admissibles, valors elevats de contaminants a l'atmosfera o soroll per mal manteniment dels vehicles, l'estudi preveu adoptar accions correctores addicionals. L'estudi d'impacte ambiental assenyala que després d'adoptar-ne, els impactes ambientals són compatibles. L'estudi d'impacte ambiental també inclou un pla de vigilància ambiental i control que contempla les operacions que s'hi han de fer i la documentació que s'ha de generar.  
  
Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte constitueix un supòsit d'avaluació d'impacte ambiental simplificada d'acord amb l'article 7.2 de la Llei 21/2103, de 9 de desembre, en concordança amb l'epígraf 9.b de l'annex II.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot això, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte d'ampliació de llicència ambiental per a gestió i valorització de RCD, tractament i classificació d'àrids i fàbrica de formigó al terme municipal d'Atzeneta del Maestrat, que promou Áridos y Hormigones Hermanos Gil, SL, sense perjudici d'obtindre prèviament les autoritzacions sectorials aplicables, no tindrà efectes significatius sobre el medi ambient i no cal una avaluació d'impacte ambiental ordinària, sempre que s'ajuste a les previsions del projecte, de l'estudi d'impacte ambiental i als termes del present informe.  
  
- Pel que fa a la llista definitiva de residus admissibles, queda limitada per l'abast de l'autorització sectorial, entre els que proposa el promotor segons la documentació aportada. S'hi poden incloure altres codis LER que l'òrgan competent considere susceptibles d'autorització, sempre que això no comporte modificar substancialment el projecte avaluat i no responga a supòsits en els quals, d'acord amb la legislació sectorial vigent, s'exigisca tramitar un procediment d'avaluació ambiental.  
- Al començament de la nova activitat i almenys cada cinc anys una entitat col·laboradora de l'administració en matèria de qualitat ambiental hi ha de fer auditories acústiques i fer-ne constar els resultats en un llibre de control, el qual ha d'estar a disposició de les administracions competents. Les auditories es fan en condicions normals de funcionament. En cas de superar els nivells sonors que permet la llei, s'hi han d'aplicar les mesures correctores pertinents, l'eficàcia de les quals s'ha de verificar amb una nova auditoria acústica immediatament posterior a aplicar-les.  
- En el supòsit de cessament definitiu de l'activitat, el promotor de la instal·lació ha d'adoptar les mesures necessàries destinades a retirar, controlar, contindre o reduir els residus i altres substàncies perilloses rellevants perquè, tenint en compte l'ús actual o futur aprovat, l'emplaçament no cree un risc significatiu per a la salut humana ni per al medi ambient degut a la contaminació del sòl o emissió de contaminants i la restauració del terreny a la condició original.  
  
Segon  
D'acord amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental s'ha de publicar en el Diari Oficial de la Generalitat Valenciana, sense perjudici que es publique en la seu electrònica de l'òrgan ambiental.  
B. L'informe d'impacte ambiental perd la vigència i cessa en la producció dels efectes que li són propis si, una vegada publicat en el Diari Oficial de la Generalitat Valenciana, no s'autoritza el projecte en el termini màxim de quatre anys des que es publica, excepte si s'acorda prorrogar la vigència de l'informe d'impacte ambiental.  
  
C. L'informe d'impacte ambiental no és objecte de cap recurs sense perjudici dels que, si escau, procedisquen en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu ha de publicar en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 5 d'abril de 2022.- El director general de Qualitat i Educació Ambiental: Joan Piquer Huerga.»